Tydens die aanloop tot die verkiesing het ŉ verstikkende stofwolk van leë beloftes, politieke propaganda en bekgevegte die land bedek. Sommiges het gehoop dat hul party aan bewind sal bly en nog ander dat die party wat hulle ondersteun aan bewind sal kom.
En nou het die stof gaan lê. Ons is terug in post-verkiesing-Suid-Afrika, wat eintlik maar dieselfde lyk as Suid-Afrika vóór die verkiesing.
Wat staan ons te doen in die nadraai van die afwagting?
Hoofregter Mogoeng Mogoeng is een van die mees invloedryke mense in Suid-Afrika en sy gebed tydens die opening van die sesde demokraties-verkose parlement het my diep geraak.
Suid-Afrika is ŉ land van kontraste en bestaan uit ŉ reënboog van rasse, kulture en godsdienste. Daar is menige Moslem en Hindoe in die parlement. Ook ateïste en agnostici. En tog het die hoofregter by sy stoel gekniel en gebid. Sommiges sal sê dat hy sy waardigheid prysgegee het, maar óns weet dat die teenoorgestelde eerder gebeur het.
Dit herinner aan Paulus se ernstige opdrag in 1 Timoteus 2: “Ek dring daarop aan dat daar in die eerste plek met smeking, voorbidding en danksegging gebid moet word vir alle mense, vir die wat regeer en vir almal wat gesag uitoefen, sodat ons ŉ rustige en stil lewe kan lei in volkome toewyding aan God.”
Hoor jy die opdrag? Ons moet vir ons leiers bid. Met smeking én met danksegging. Soos hoofregter Mogoeng Mogoeng op ons knieë gedoen het.
Hoor jy die belofte?
Paulus belowe nie dat die regering skielik ŉ groot ommekeer gaan belewe en dat alle probleme spoedige uitgestryk sal word nie. Hy belowe nie dat verdrukking, misdaad en korrupsie sal verdwyn nie.
Die belofte is iets veel meer, iets veel dieper: As ons vir al ons leiers, mede-Suid-Afrikaners en land bid, kan ons ŉ stil lewe in volkome toewyding aan God lei.
Vir ŉ minder ernstige Christen of ongelowige kan die belofte moontlik soos ŉ opdrag klink. In ŉ wêreldse sin kos toewyding opoffering en moeite.
Maar waarvoor kan ŉ toegewyde Christen dan nou meer vra as ŉ stil lewe aan God gewy? Dit is mos nou hemel op aarde!